Répcelak Város Önkormányzata Képviselő-testületének

10/2023. (V.26.) önkormányzati rendelete

a közterületek elnevezéséről és a házszám-megállapítás szabályairól

Répcelak Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 143. § (3) bekezdésében kapott felhatalmazás alapján, az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 3. pontjában, valamint 51. § (5) bekezdésében meghatározott feladatkörében eljárva a következőket rendeli el:

***1. A közterületek elnevezésének, módosításának és megszüntetésének szabályai***

**1. §**

(1) Új közterület nevét a közterületként való földhivatali bejegyzését követően 6 hónapon belül meg kell állapítani.

(2) Közterületet személyről, tárgyról, állatról, növényről, történelmi eseményről, földrajzi névről vagy fogalomról lehet elnevezni.

(3) Az elnevezett közterület természetes folytatásaként nyúló új közterület szakasz külön elnevezési eljárás nélkül a már elnevezett közterület nevét veszi fel (meghosszabbítás).

(4) Az új elnevezéseknél betűk vagy számjegyek nem helyettesíthetik az utcaneveket.

(5) Az idegen eredetű és a nehezen kiejthető szavakat az elnevezéseknél kerülni kell.

(6) Meglévő közterület nevét az új elnevezéseknél felhasználni nem szabad.

(7) Az közterületnév megállapításakor figyelemmel kell lenni a történelmi hagyományokra, a földrajzi környezetre és a nyelvhelyességi követelményekre. Az közterület elnevezésekor célszerű előnyben részesíteni a helyhez kötődő neveket az emlékállító közterületnevekkel szemben.

(8) A közterületek elnevezésére, illetve annak megváltoztatására irányuló eljárás írásbeli kezdeményezés alapján, hivatalból indul. A közterület elnevezését bárki kezdeményezheti.

(9) A közterület elnevezésére vagy közterület nevének megváltoztatására kezdeményezett eljárás előkészítő feladatait az Ügyrendi Bizottság látja el, és a bizottság döntési javaslatot tesz a Képviselő-testület részére.

(10) Az Ügyrendi Bizottság a döntés megalapozásához a Szervezeti és működési szabályzatban a rendeletek előkészítésében való társadalmi részvétel szabályai szerint társadalmi egyeztetést folytathat le és javaslatot készít a közterület elnevezésére vagy közterület nevének megváltoztatására. Az előterjesztéshez térképvázlatot is csatolni kell, amely tartalmazza az elnevezni kívánt közterület határait és a hozzá tartozó ingatlanokat.

(11) A közterület elnevezésével kapcsolatos döntést a helyben szokásos módon közzé kell tenni.

**2. §.**

(1) Közterületnevet változtatni csak kivételesen indokolt esetben szabad (pl: ha a közterület kiterjedése időközben megváltozik).

(2) A már megállapított házszámok megváltoztatására csak indokolt esetben, olyan rendezetlen állapot megszüntetése érdekében kerülhet sor, amely az ingatlanok egyértelmű azonosítását akadályozza, így különösen, ha:

a) az ingatlan egyedi számszerű megjelölése nem a kialakult növekvő számsorban található;

b) az ingatlan házszáma téves;

c) az ingatlan megosztására vagy egyesítésére kerül sor.

(3) Közterületnév, vagy házszámváltozás esetén az érintett lakókat, tulajdonosokat lakcím bejelentési kötelezettség nem terheli. Közterületnév vagy házszámváltozás esetén a változás lakcímnyilvántartásban át kell vezetni.

(4) A változással érintett ingatlan tulajdonosa, vagy az ingatlanban lakó köteles a közszolgáltatók, a közmű-üzemeltetők részére a közterület nevének, valamint az ingatlan házszámának megváltozását bejelenteni.

**3. §**

(1) A közterületnév előtagjának meg kell egyeznie a személy által használt családi és utónévvel.

(2) Közterület elnevezéssel emléket állítani olyan személynek lehet

a) akinek Répcelak város életében, történetében kiemelkedő szerepe volt, tevékenységével hozzájárult a város fejlődéséhez,

b) akinek közismert tevékenysége a társadalmi haladást, a nemzet szellemi, anyagi, gyarapodását szolgálta és személye közmegbecsülésnek örvend,

c) akinek élete, munkássága az emberiség egyetemes értékeit gyarapította, vagy jelentős szerepet játszott hazánk életében.

(3) A személyről elnevezett közterületen arra alkalmas helyen és módon a névadó személy tevékenységét emléktábla, emlékkő, dombormű stb. elhelyezésével ismertetni lehet.

***4. §***

(1) A közterület városrendezés, beépítés, vagy más módon történő megszűnésével a közterület neve külön államigazgatási döntés nélkül megszűnik.

(2) A megszűnt közterület nevét a központi címregiszterben törölni kell.

***2. Hatásköri és eljárási szabályok***

***5. §***

(1) A Képviselő-testület hatáskörébe tartozik a közterületek elnevezése és nevük megváltoztatása.

(2) A Jegyző közterületek elnevezésével, megváltoztatásával, megszűnésével kapcsolatos feladatai:

a) a döntés előkészítése,

b) a döntésről értesíti a közterületen lakó-vagy tartózkodási hellyel rendelkező személyeket, ott székhellyel, telephellyel vagy fiókteleppel rendelkező gazdasági társaságokat és egyéb szervezeteket, valamint az érintett ingatlan tulajdonosokat, továbbá az illetékes hatóságokat, különösen a katasztrófavédelmet, rendőrkapitányságot, mentőket

c) a döntés teljes körű végrehajtásának megszervezése és ellenőrzése,

d) a döntés átvezetése a központi címregiszterben.

(3) A megállapított közterületnév kihirdetése napján hatályos, de a képviselőtestület ettől eltérően is rendelkezhet.

***6. §***

(1) A közterületnévre vonatkozó javaslatokat a polgármester részére kell írásban benyújtani, aki a javaslatok alapján gondoskodik az előterjesztés előkészítéséről.

(2) A döntés az ingatlanügyi hatóság nyilvántartásában, és a központi címregiszterben átvezettetésre kerül.

***3.*** ***Közterület névtáblák és házszámtáblák***

***7. §***

(1) A közterületnév táblák elkészíttetéséről, kihelyezéséről, karbantartásáról és pótlásáról a Répcelak Város Önkormányzata gondoskodik.

(2) A közterület nevét a tájékozódást segítő névtáblákon fel kell tüntetni.

(3) A közterületnév táblán fel kell tüntetni a közterületnév elő- és utótagját.

(4) A közterületnév táblán feltüntetett neveknek meg kell egyezniük a központi címregiszterben szereplő írásmóddal.

(5) Közterületnév táblát a közterület kezdetén, végén, valamint minden betorkolló közterület mindkét oldalon fel kell szerelni.

(6) A közterületnév táblát házfalon, kerítésen vagy ezek hiányában külön tartószerkezeten – jól látható helyen – kell elhelyezni.

(7) Az ingatlan tulajdonosa, kezelője, vagy használója a közterületnév tábla elhelyezését és az ezzel kapcsolatos munkálatokat tűrni köteles. Amennyiben a közterületnév tábla elhelyezésével az ingatlanon kár keletkezik, azt a kihelyezésért felelős szerv köteles megtéríteni.

(8) Az közterületnév táblák kihelyezéséről a kihelyezéssel érintett ingatlan tulajdonosát, kezelőjét vagy használóját értesíteni kell.

(9) Megváltozott közterületnév tábláit a tájékozódás zavartalansága érdekében az elnevezéstől számított 1 évig eredeti helyükön kell hagyni és piros színű, átlós áthúzással kell ellátni.

(10) Tilos közterületnév táblát, házszámtáblát, emléktáblát

a) megrongálni, beszennyezni,

b) eltakarni, vagy bármely módon tájékoztató jellegét megszüntetni,

c) jogtalanul kihelyezni, eltávolítani.

***8. §***

(1) A beépített telkeket a közterületről jól látható táblán feltüntetett számmal kell ellátni. Ugyanazon közterületen több ingatlan azonos számmal nem jelölhető.

(2) A házszám a belterületi ingatlanoknak a vele érintkező közterületre megállapított sorszáma. Külterületen házszámmal kell ellátni minden olyan ingatlant – a zártkerti ingatlanokat is beleértve – amelyen épületet létesítettek és az, az ingatlan-nyilvántartásba bejegyzésre került.

(3) A házszámok megállapítása önkormányzati hatósági eljárásban hivatalból az eljárás lefolytatására okot adó körülménynek a tudomásra jutást követően, vagy annak a személynek az írásbeli kérelmére indul, akinek a házszám megváltoztatásához jogos érdeke fűződik.

(4) A házszámozást az alábbiak szerint kell megállapítani:

a) A főútvonalak épületeinek, telkeinek számozása, a számozási irány megállapítása szempontjából Répcelak középpontjából kiindulva, a számozás a középponttól kifelé növekszik.

b) A mellékútvonalak épületeinek, telkeinek számozása a főútvonalnál kezdődik.

c) Kétoldalas közterületnél a számozás növekedésének irányába nézve jobb oldalon a páratlan, bal oldalon a páros számokat kell alkalmazni; egyoldalas közterületnél a számozás folyamatosan emelkedik (1, 2, 3 stb.).

d) A terek épületeinek, telkeinek számozása folyamatosan emelkedő számsorrendben, az óramutató járásával megegyezően történik.

e) Kialakult számozás után megosztott ingatlanok eredeti (alátörés nélküli) sorszáma megszűnik, s az újonnan kialakított telkek számának megfelelően, a számsor növekedésének irányában A, B, C, stb., nem ékezetes, egytagú nagybetűs alátörést kap (pl: 19/A, 19/B, 19/C. stb.).

f) Telekegyesítéskor a meglévő házszámokat megtartva, a házszámok összevonásával kell az új ingatlan házszámát megállapítani és feltüntetni úgy, hogy az egyesítés előtti legalacsonyabb és legmagasabb számot kötőjellel kell összekötni (pl: 13-17.).

(5) A házszám táblát – hacsak fizikai akadálya nincs – a házzal szemben állva, a kaputól jobbra, a házfalra (kerítésre kell elhelyezni). A házszám tábla az ingatlan sorszámán kívül tartalmazhatja a közterület nevét is, a szám fölött kiírva.

(6) Az ingatlan tulajdonosa (kezelője, használója) köteles az ingatlant (épületet, beépítetlen telket) a (9) bekezdés alapján megállapított házszám táblával a házszám megállapításától számított 60 napon belül ellátni és annak folyamatos meglétéről, karbantartásáról gondoskodni.

(7) Ha a közterületen több ingatlan azonos házszámmal rendelkezik, vagy az ingatlanok számozása hibás, akkor a közterületet vagy annak egy részét a legkisebb érdeksérelemmel járó módon kell átszámozni.

(8) Házszámváltozás esetén a megváltozott házszám táblát a tájékozódás zavartalansága érdekében az átszámozástól számított 1 évig eredeti helyükön kell hagyni és piros színű, átlós áthúzással kell ellátni.

(9) Az ingatlanok házszámozásáról a jegyző, mint címképzésért felelős szervként határozattal rendelkezik. A házszámok megállapítása iránti eljárásokban az általános közigazgatási rendtartásról szóló törvény rendelkezéseit kell alkalmazni. Az ingatlanok számozása során a központi címregiszterről és címkezelésről szóló kormányrendelet rendelkezései az irányadóak.

***Záró rendelkezések***

**9. §**

Hatályát veszti a közterületek elnevezéséről és a házszám-megállapítás szabályairól szóló 14/2014. (VIII. 29.) önkormányzati rendelet.

**10. §**

Ez a rendelet 2023. június 1-jén lép hatályba.

Répcelak, 2023. május 25.

Szabó József dr. Kiss Julianna

polgármester jegyző

Záradék:

A rendelet kihirdetve: Répcelak, 2023. május 26-án.

dr. Kiss Julianna sk.

jegyző